આપણા ઘરમાં, મનમાં અને જીવનમાં તદ્દન નકામું હોય – ક્યારેય ઉપયોગમાં ન આવવાનું હોય એવું કેટકેટલું સંઘરેલું પડ્યું રહ્યું હોય છે ! ઘણી વખત તો એ નડતરરૃપ થઈને ડગલે ને પગલે પજવતું હોય છતાં આપણે એને છોડતા નથી કે એને દૂર કરતા નથી. આપણે માત્ર આળસ-પ્રમાદને કારણે જ એવું કરીએ છીએ એમ પણ નથી. પડ્યું હશે તો કોઈ વખત કામમાં આવશે એવી ગણતરી પણ એમાં ભળેલી હોય છે. ઘણા લોકોને વિવિધ ચીજવસ્તુઓનો સંગ્રહ કરતા રહેવાનો શોખ હોય છે, તો ઘણા લોકો બિઝી હોવાને કારણે તરત કશું ડિલીટ કરતા નથી અને એમ વિચારે છે કે પછી નિરાંતે ક્યારેક એકસામટું બધું નકામું ડિલીટ કરી દઈશું.